[{"text_idx": "#000006", "text": "La c\u0302efurbo de Ukrainio, Kievo, estas atakata de la komenco de la invado la 24-an de februaro 2022. La 8-an de marto, Rusio malfermis duan fronton c\u0302e la c\u0302efurbo de la nordoriento, provante c\u0302irkau\u0306i g\u0302in plene. G\u0302is la 19-a de marto, ses milionoj da homoj estis interne delokitaj kaj 3 milionoj da homoj forlasis la landon."}, {"text_idx": "#000007", "text": "Rusiaj armeaj manovroj evoluas de malrapidaj surteraj movadoj tra la lando g\u0302is agresema urba militado. Batalado c\u0302iam pli malproksimig\u0302as de la regado de kritikaj vojoj por alporti provizojn al la kontrolo de s\u0302losilaj kvartaloj. Raportoj indikis, ke Rusio jam rekrutas siriajn kaj c\u0302ec\u0302enajn [eo] batalantojn lertajn en urba militado, antau\u0306vidante batalojn por urbocentroj."}, {"text_idx": "#000008", "text": "Vers\u0302ajnas, ke batalado ene de la c\u0302efaj urboj de Ukrainio signife prokrastos la rusian ofensivon. En 2016, la iraka armeo, kun 100 000 soldatoj, bezonis pli ol ok monatojn por kapti Mosulon [eo], urbon kun kelkaj miloj da batalantoj de la Islama S\u0302tato [eo]. En 1994, 60 000 rusiaj soldatoj pasigis kvin monatojn en C\u0302ec\u0302enio provante okupi g\u0302ian c\u0302efurbon Groznon [eo]."}, {"text_idx": "#000009", "text": "Se la antau\u0306aj urbaj ofensivoj de Rusio estas indikaj de pli granda s\u0302ablono, la batalo en la urboj de Ukrainio kondukos al amaso da viktimoj, malsato kaj fiasko de la plej multaj humanitaraj konvojoj. Rusio povus denove uzi rifug\u0302intojn kiel armilon, uzi kontrau\u0306leg\u0302ajn municiojn au\u0306 taktikajn nukleajn atakojn kontrau\u0306 s\u0302losila infrastrukturo por premadi al plena kapitulaco. Sendepende de la metodoj, la invado de Rusio en Ukrainio dau\u0306re pliseverigos unu el la plej malbonaj humanitaraj krizoj en Eu\u0306ropo ekde la Dua Mondmilito."}, {"text_idx": "#000010", "text": "La historio de Rusio pri urba militado"}, {"text_idx": "#000011", "text": "Pluraj internaciaj militistaj kaj politikaj fakuloj zorgas pri tio, ke la atako de Rusio kontrau\u0306 Kievo similos al bataladoj en C\u0302ec\u0302enio kaj Sirio. Michael Kofman, fakulo pri la rusia militistaro c\u0302e la Centro por Maramea Analizo diris: \u201cSed min sufic\u0302e maltrankviligas ke tio povas efektive ig\u0302i ia pli malgranda au\u0306 pli malforta versio de Grozno.\u201d"}, {"text_idx": "#000012", "text": "En 1994, malgrau\u0306 atendoj de rapida venko, 60 000 rusiaj soldatoj pasigis kvin monatojn en C\u0302ec\u0302enio provante okupi g\u0302ian c\u0302efurbon Groznon. Pavel Grac\u0302ov, la ministro pri defendo de Rusio de 1992 g\u0302is 1996 antau\u0306diris, ke Rusio povus preni Groznon, urbon kun 490 000 log\u0302antoj, en malpli ol du horoj kun nur kelkaj paras\u0302utistoj. Antau\u0306 la invado, Rusio prognozis ke c\u0302ec\u0302enoj ne rezistos, sed anstatau\u0306e bonvenigos la invadajn trupojn."}, {"text_idx": "#000013", "text": "C\u0302i tie Rusio rompis s\u0302losilan regulon de propagando: mensogu al aliaj, ne al vi mem. Prenu c\u0302i tiun klarigan ekzemplon: en regimento de la 90-a Tanka Divizio, 49 el 56 tac\u0302mentestroj j\u0302us diplomig\u0302is c\u0302e la akademio; duono neniam antau\u0306e pafis realan municion de siaj tankoj. Al multaj estis rakontite, ke ili iros al trejna misio, ne al armea interveno en C\u0302ec\u0302enion."}, {"text_idx": "#000014", "text": "Antau\u0306tage de Silvestro 1995, rusaj trupoj c\u0302irkau\u0306is Groznon de tri flankoj kaj komencis la invadon el la nordo. Post gravaj perdoj en la brigado \u201cMajkop\u201d de Rusio en la fruaj tagoj de la invado, la armeo komencis c\u0302efe uzi artilerion. Dum 20 tagoj kaj noktoj, bomboj kovris Groznon, ofte kun pli ol 3 000 atakoj je horo."}, {"text_idx": "#000015", "text": "Kiam rusiaj soldatoj eniris la urbon, ili ne estis pretaj por urba militado, kio kau\u0306zis senbridajn okazaj\u0302ojn de fratmortiga milito. La komplika reliefo de Grozno donis klaran avantag\u0302on al la defendantaj soldatoj, kiuj konis la konstruaj\u0302ojn, najbarecojn, metroojn [Noto de redaktoro: en Grozno ne ekzistas metroo] kaj kloaksistemojn. C\u0302ec\u0302enoj forigis au\u0306 formovis stratsignojn kaj zorgis ke pordoj kaj korpoj de soldatoj servu kiel boobytrap [kas\u0302ita eksplodilo preparita tiel, ke objekto au\u0306 viktimo nesuspektanta eksplodigos g\u0302in]."}, {"text_idx": "#000016", "text": "En Journal of Military Medicine, General-majoro V. S. Novikov diris ke post kvar monatoj da batalado, \u201c72 procentoj [de soldatoj] havis iun specon de psikologia malordo (46 procentoj elmontris astenikajn depresio-simptomojn \u2013 sendormecon, mankon de motivig\u0302o, maltrankvilon, neu\u0306ro-emocian streson, au\u0306 lacecon \u2013 kaj la aliaj 26 procentoj elmontris psikozajn reagojn kiel ekzemple altgrada maltrankvilo au\u0306 agresemo, degenero de moralaj valoroj au\u0306 interhomaj rilatoj, kaj ekscitig\u0302o au\u0306 depresio)\u201d. La simptomoj des pli pligravig\u0302is ju pli longe la soldato restis batalanta en la urbo. La milito ankau\u0306 kau\u0306zis dau\u0306rantajn difektojn sur la infanojn de la urbo. Iu kuracisto dum la milito substrekis ke la infanoj \u201cfarig\u0302is pli agresemaj, nervozaj, kruelaj\u201d."}, {"text_idx": "#000017", "text": "Dum la rusia armeo signife s\u0302ang\u0302ig\u0302is kaj modernig\u0302is ekde la 1990-aj jaroj [Noto de redaktoro: tio okazis ekde la 2000-aj jaroj], g\u0302i uzis similajn strategiojn en Sirio. Dum la Siria Enlanda Milito [eo], parte pro rusia aerhelpo, la batalo por Alepo (2016) markis unu el la plej mortigaj bataladoj de la tuta milito. Rusiaj bombadkampanjoj celis log\u0302domojn, merkatojn kaj lernejojn. Pli ol 400 civiluloj kaj 90 infanoj estis mortigitaj en atakoj uzintaj incendiajn kaj grapolajn bombojn [eo], kiuj estas armiloj oficiale malpermesitaj de Protokolo III de la Konvencio pri Konvenciaj Armiloj (CCW)."}, {"text_idx": "#000018", "text": "Rusiaj oficiroj kaj analizistoj dau\u0306re asertis ke c\u0302iuj iliaj atakoj celis malamikan infrastrukturon. Aleksandro Lapin, generalo-kolonelo de la Centra Armea Distrikto de Rusio, deklaris ke rusiaj aviadilaj atakoj nur celis la log\u0302istikajn itinerojn de la malamiko, riproc\u0302ante la kontrau\u0306-Assad-fortojn pri c\u0302iu bombado de civiluloj."}, {"text_idx": "#000019", "text": "Dum la partopreno de Rusio en la Siria enlanda milito, la Organizo por la Malpermeso de Kemiaj Armiloj (OPCW) [eo] raportis, ke kemiaj armiloj plej vers\u0302ajne estis uzitaj 17 fojojn. Moskvo celkonscie prokrastis la enketon de OPCW, dum g\u0302i aktive neis kaj kas\u0302is c\u0302ian uzon de kemiaj armiloj en Sirio."}, {"text_idx": "#000020", "text": "Dum la atako de Moskvo kontrau\u0306 civila infrastrukturo, Rusio uzis kiel armilon civitanojn fug\u0302intajn de siaj hejmoj, por malstabiligi la regionon. Ekde 2016, la kontrau\u0306leg\u0302aj bombadkampanjoj de Rusio celis 14 hospitalojn. La atakoj kontrau\u0306 urboj devigis pli ol 10 milionojn da sirianoj fug\u0302i de sia hejmo. En 2016, la tiama c\u0302efministro de Turkio Ahmet Davutog\u0306lu kaj la iama gvidanto de la Partio por Justeco kaj Disvolvig\u0302o (AKP) [eo] diris, ke Rusio \u201ckondutas kiel terorista organizaj\u0302o kaj devigas civilulojn fug\u0302i\u201d, per bombadoj \u201csen ajna distingo inter civiluloj kaj soldatoj, au\u0306 infanoj kaj maljunuloj\u201d."}, {"text_idx": "#000022", "text": "C\u0302ie, la rusia armea trejnado s\u0302ang\u0302is sian fokuson al urboj kiel c\u0302efa batalkampo. Aleksandro J\u0302uravlov, generalo-kolonelo kiu gvidis rusiajn trupojn en Sirio, esprimis zorgon en 2018 pri \u201ckontrau\u0306leg\u0302aj armitaj fortoj\u201d log\u0302igitaj en urboj. Grupoj kiel ISIS koncentrig\u0302us en urbaj areoj kaj \u201ctransformus ilin en fortikaj\u0302ojn\u201d. Kiel rezulto, ekde 2018, la rusia armeo konstruis anticipe plurajn urbmilitajn trejncentrojn tra la lando."}, {"text_idx": "#000023", "text": "Se Rusio decidas engag\u0302ig\u0302i en longdau\u0306ra urba militado tra Ukrainio, tio vers\u0302ajne dau\u0306ros jarojn kaj kostos centojn da miloj da vivoj. La urbestro de Kievo, Vitalij Klic\u0302ko, publike deklaris: \u201cC\u0302iu domo, c\u0302iu strato, c\u0302iu transirejo rezistos, g\u0302is morto se necese.\u201d Civiluloj tra Ukrainio miksis brulbotelojn (\u201cMolotov\u201c) [eo], s\u0302ang\u0302is direktosignojn tra la lando kaj okupig\u0302is pri sabotado."}, {"text_idx": "#000024", "text": "Pro armea fiasko en kelkaj urboj, la rusia armeo jam komencis uzi artileriajn bombadojn kaj sendistingan mortigon de civiluloj. La atako de Rusio kontrau\u0306 la teatro en Mariupolo, kiu mortigis 300 civilulojn, estas nur la komenco de multe pli sanga urba kampanjo."}, {"text_idx": "#000025", "text": "Por pliaj informoj pri tiu c\u0302i temo, vidu nian specialan raportadon (angle): Rusio invadas Ukrainion."}, {"text_idx": "#000030", "text": "C\u0302u eblas revivigi \u201ctatarismon\u201d malgrau\u0306 la identeca politiko de Rusio?"}, {"text_idx": "#000034", "text": "Germinda Casupa\u0301, c\u0302ikita indig\u0302eno fronte al fajro kaj masklismo"}, {"text_idx": "#000037", "text": "C\u0302iuj komentoj estas kontrolitaj de administranto. Ne sendu vian komenton pli ol unufoje c\u0302ar tiu povus esti markita kiel spamo.\nBonvolu konduti respekteme al aliaj. Komentoj kiuj enhavas malamajn esprimojn, obscenaj\u0302ojn kaj personajn atakojn ne estos aprobitaj."}]